### Beslutning

Godkendt.

Mark Pedersen(Frit Borgerligt Fællesskab) stemmer imod med bemærkning om at hastigheden kun skal nedsættes til 70 km. på grund af de gode oversigtsforhold.

### Sagsfremstilling

## Resume og sagens baggrund

[adresse] i Snertinge mangler sikre krydsningsmuligheder for bløde trafikanter – særligt skolebørn. For at imødekomme problemerne har Teknik- og Miljøudvalget den 8. april 2024 prioriteret 1,5 mio. kr. til en række trafiksikkerhedstiltag. Det vurderes imidlertid, at implementeringen af det oprindelige løsningsforslag ikke vil løse alle de udfordringer, der er på strækningen. Derfor skal der nu tages endelig stilling til løsningsforslaget.

## Indstillinger

Chefen for Vej, Ejendom og Affald indstiller, at det oprindelige løsningsforslag (som er vist i Bilag 2, Figur 1) implementeres inden for den eksisterende budgetramme.

## Behandling

Teknik- og Miljøudvalget.

## Sagsfremstilling

[adresse] i Snertinge er en landevej med en skiltet hastighedsgrænse på 80 km/t. Et konkret problem i området er manglen på sikre krydsningsmuligheder for bløde trafikanter – særligt skolebørn, der dagligt skal krydse vejen for at benytte et busstoppested, som er placeret uhensigtsmæssigt lige foran T-krydset [adresse]/Bjergstedvej.

Der er registreret to færdselsulykker inden for en femårig periode fra 2018 til 2023. Ulykkerne omfatter ét personskadeuheld og ét materielskadeuheld.

På baggrund af stor borgerinteresse for Kalundborgvej-projektet afholdt administrationen den 21. november 2024 et borgermøde. Her fremgik det, at borgerne har oplevet flere uheld og soloulykker i området, som ikke er blevet registreret af politiet. Flere køretøjer er endt i bagarealerne til [adresse] og [adresse] 22 (se Bilag 1). Dette tilskriver borgerne blandt andet manglende venstresvingsbaner til både Bjergstedvej og [adresse] samt den uhensigtsmæssige placering af busstoppestedet.

Borgerne udtrykte, at de oplever området som utrygt, og de er bekymrede for, at der i sidste ende vil ske en alvorlig ulykke på stedet.

Derudover ønskede borgerne følgende tiltag:

* Etablering af en buslomme, som kan øge trafiksikkerheden for ventende passagerer og samtidig reducere risikoen for trafikophobning ved stoppende busser.
* Anlæg af fortov, der sikrer tryg og sikker adgang til busstopstedet for gående trafikanter.
* Etablering af venstresvingsbaner til både Bjergstedvej og [adresse] for at forbedre fremkommeligheden og mindske risikoen for uheld ved venstresving.
* Nedsættelse af hastighedsgrænsen for at øge trafiksikkerheden i området, særligt for bløde trafikanter.

Teknik- og Miljøudvalget har den 8. april 2024 prioriteret 1,5 mio. kr. (inklusive udgifter til rådgiverhonorar, interne timer og uforudsete udgifter) til følgende tiltag:

* Etablering af krydsningshelle på [adresse]
* Flytning af det nordlige busstoppested mod øst
* Etablering af fortov til busstoppestederne
* Genopfriskning af kørebaneafmærkningen
* Nedsættelse af hastigheden fra 80 til 60 km/t.

Supplerende undersøgelser

Efterfølgende har administrationen gennemført yderligere undersøgelser af området, herunder indsamling af opdaterede trafikale data og kotemålinger. Undersøgelserne har identificeret følgende væsentlige udfordringer:

* Hastigheder målt op til 100 km/t og derover.
* Manglende belysning i området, hvilket udgør en risiko for bløde trafikanter i mørke.
* Dårlige oversigtsforhold i krydset [adresse].
* Stor sidehældning på 62 ‰ på den sydlige del af strækningen. Det overskrider væsentligt den anbefalede maksimale hældning på 25 ‰ og skaber betydelige udfordringer i forbindelse med en vejudvidelse mod syd.
* Manglende venstresvingsbaner til både Bjergstedvej og [adresse].
* Flere uregistrerede soloulykker, hvor køretøjer er endt i bagarealerne til [adresse] og [adresse] 22.

På denne baggrund vurderes det, at implementeringen af det oprindelige løsningsforslag ikke vil løse alle udfordringer på strækningen, og at der stadig vil være risici for trafikanternes sikkerhed.

Løsningsforslag

På baggrund af ovenstående har administrationen undersøgt flere forskellige løsningsforslag inden for den afsatte budgetramme (se Bilag 2). Ingen af disse forslag løser dog de væsentligste trafiksikkerhedsudfordringer i området på tilfredsstillende vis. Dette skyldes særligt områdets komplekse forhold og de begrænsede økonomiske midler.

Administrationen har desuden vurderet en række alternative løsninger, som i højere grad adresserer de samlede problemstillinger. Disse vil dog kræve en udvidelse af det eksisterende budget.

Fordele og ulemper ved implementering af det oprindelige løsningsforslag

Det vurderes, at selv kompromisbaserede løsninger inden for den eksisterende økonomiske ramme vil indebære betydelige risici. Der er en reel fare for, at løsninger, som kan realiseres inden for budgettet, i værste fald kan forværre trafiksikkerheden i området frem for at forbedre den.

*Fordele*

* Hastighedsgrænsen nedsættes fra 80 km/t til 60 km/t, hvilket forventes at forbedre trafiksikkerheden.
* Bedre oversigtsforhold ved udkørsel fra [adresse].
* Det nordlige busstoppested flyttes væk fra det farlige T-kryds [adresse].
* Bussen får sin egen buslomme, hvilket minimerer trafikophobning bag stoppende busser.
* Buspassagerer får en mere sikker venteplads via etablering af nyt fortov.
* Forbedrede muligheder for fodgængere til at krydse vejen.

*Ulemper og risici*

* Risiko for, at den nye hastighedsgrænse på 60 km/t ikke overholdes, da der ikke etableres fysiske fartdæmpende foranstaltninger.
* Øget risiko for påkørsel af krydsningshelle som følge af:

+ Manglende belysning – især i mørkeperioder
+ S-kurve i vejens sydlige del grundet vejudvidelse
+ Høje hastigheder.

* Risikoen for påkørsel af ventende passagerer flyttes fra det eksisterende busstoppested til den nye krydsningshelle.
* En holdende bus i buslommen kan reducere oversigtsforholdene for bilister, der ønsker at svinge ud fra [adresse].
* Manglende venstresvingsbaner til [adresse] og [adresse] kan øge risikoen for:

+ Kollision med modkørende trafikanter
+ Soloulykker.

Eventuelle andre muligheder (Se Bilag 3)

Administrationen vurderer, at der kunne være tre mulige scenarier for det videre arbejde med projektet:

1. Implementering af det nuværende løsningsforslag, på trods af de identificerede ulemper og risici
2. Undersøgelse af nye løsningsmuligheder, der kan imødekomme alle udfordringer – for eksempel etablering af lyssignaler i begge kryds
3. Indførelse af midlertidige foranstaltninger, såsom hastighedsnedsættelse til 70–60 km/t, opsætning af fartvisertavler og periodisk færdselskontrol.

Hvis alle udfordringer på strækningen skal løses, vil det kræve en større anlægsbevilling.

Ny asfalt på [adresse]

Det skal bemærkes, at der i juni måned 2025 er kommet ny asfaltbelægning på [adresse]. Dette får ikke betydning for trafiksikkerhedsprojektet. Der kommer en midlertidig vejafmærkning, som tilpasses, når trafiksikkerhedsprojektet er udført.

## Økonomiske konsekvenser

Ingen bevillingsmæssige konsekvenser.